khistorydata/jeongjo-sjw-relations huggingface dataset:
정조 2년
戊戌十一月二十日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。左承旨何不仕進。至於請牌乎。國榮曰。開門差早。故未及仕進矣。上曰。今日開門雖早。平明始開。則承旨之晩到。已極稽緩。而至於左承旨。卽兵房也。次對之日。不爲早進。至有請牌之擧。喉舌之臣如此。而何以董飭各司乎。國榮曰。差晩仕進。雖緣家遠之致。殊欠古人待漏之義。頗涉未安矣。上曰。近來夜禁解弛云。故昨送宣傳官摘奸。則無驗之人。肆行於道路云。各營不爲申飭而然乎。國榮曰。各營大將。非不頻頻申飭。而申飭日久。則又復解弛。極爲駭然矣。上曰。山林疏批。又敷予心腹。或有幡然之意乎。國榮曰。前後恩敎。若是勤摯。病情如有可强之勢。則豈不一番造朝乎。上曰。予亦苦待其病勢之差勝矣。上曰。左承旨。與徐判府事。掌樂提調。入侍。出榻敎上曰。惠慶宮進服加味六君子湯五貼。製入。出榻敎命退去。諸臣以次出。
정조 2년
戊戌十一月二十日未時。上御誠正閣。左相都承旨左承旨。同爲入侍時。左議政徐命善。行都承旨洪國榮。行左承旨鄭民始。記事官柳孟養李信祜鄭東浚。以次進伏訖。命善曰。日間聖體。若何。上曰。一樣矣。上曰。宿衛事體自別。而將校及軍兵。只禁營所屬。故宿衛所命令。不行於諸軍門。安有奉旨傳令之義乎。以故。臨事每多矛盾苟且之弊。其在重宿衛之道。不可無一番定式之道矣。國榮曰。宿衛所。旣不設衙門。則管轄各營軍校。亦涉張大。除非別般變通。則實無便宜之道矣。命善曰。宿衛體重。凡諸設始擧行。不可單弱。當與大臣諸將臣。消詳別爲定式。而臣意則各營千摠以下。宿衛大將。摠察受刺。然後凡係軍務。可以管轄。以此定式。好矣。上曰。千別將。受其節制。然後軍校。亦隨而聽令。從好定式。好矣。民始曰。宿衛之名則甚重。而其軍校則只禁營軍校。以外面觀之。不過一該營。其在尊體貌之道。不可不別般變通矣。命善曰。節目當爲磨鍊。而各營軍校。量其多寡。移屬宿衛所。則事甚得宜矣。上曰。此甚好矣。命善曰。臣等。當相議定節目爲之矣。命都承旨先退。上曰。李普行。釐正穀簿之名色。誠好矣。各樣穀名色。甚爲浩多。非但文書之眩亂。中間不無弄奸之弊。此不可不一番釐正矣。命善曰。名色旣多。故文書眩亂。穀簿漸縮。一次釐正。則好矣。民始曰。穀名之混淆。罔有紀極。李普行之所奏。誠有意見矣。上曰。實錄。幾何爲之乎。命善曰。僅爲二十年云矣。上曰。明年內。可畢役乎。命善曰。編戢則幾皆爲之矣。上曰。李鼎揆疏中。新還停捧之請。雖是恤民之大者。而許多還穀之遽然停捧。亦甚重難矣。命善曰。今若停捧。則所捧者似未滿三分一。如是則庫儲必大縮。今不可以遽停矣。民始曰。以目下艱辛之狀。姑爲停捧。雖爲從民之願。還穀大縮。則明年接濟。實無其策。決難遽停矣。上曰。然矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐直。左副承旨蔡弘履式暇。右副承旨徐有防坐。同副承旨申應顯坐直。注書柳孟養藥院直一員未差。假注書柳文養仕直。事變假注書李彦祜仕。
정조 2년
申應顯啓曰。大司憲宋文載。執義兪彦鏶。掌令金鍾厚高益擎。持平金樂熙在外。持平沈樂洙傳旨未下。今日以監察茶時之意。敢啓。傳曰。知道。
정조 2년
傳于申應顯曰。輪對官久任郞廳。入侍。
정조 2년
申應顯。以戶曹言啓曰。移屬加進排內人等供上中。三種魚醢。裁減事。命下矣。三種魚醢之以大口魚代給者。以錢磨鍊。別單書入。依此數來十一月爲始。逐朔輸送于於義宮龍洞宮。而三種魚醢。則勿爲進排之意。分付司宰監。何如。傳曰。當初移屬加進排等內人供上三種魚醢裁減之命。出於祛冗食除糜費之意也。則今此代給。實有事面之不正者。甚非自宮闈節省之本意。此草記。置之。依初啓下擧條。三種名色之移屬加進排處供上者。但令減罷。勿爲代給事。知委擧行。可也。
정조 2년
又以吏曹言啓曰。戶曹佐郞洪義榮呈狀內。身病猝重。勢難察任云。今姑改差。何如。傳曰。允。
정조 2년
正言趙鼎鎭啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。設鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥絶島安置。措辭竝見上答院曰。不允。
정조 2년
戊戌十一月二十一日巳時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。李鼎揆疏中還上停俸之請。固好。而今若徑自停捧。則已捧者。似未爲半。如此而明年春夏飢民。何以接濟乎。此則決難預爲出令矣。國榮曰。目今民事。雖萬萬遑急。莫重軍餉。許多還上。尙未半捧。此月內。若出停俸之令。則非但穀簿之漸縮。舊還漸多。訖無收殺之時。臣意則姑待深冬停捧。好矣。上曰。然矣。昨日左相。亦以爲不可遽然停捧云矣。國榮曰。姑爲停捧。雖是救急之道。春夏艱乏時。何以救濟乎。堂疏所請。似是不深思量而然矣。上曰。穀簿名色釐正之請。甚是簡便矣。國榮曰。穀簿之漸縮。專由於文書眩亂。官長不察之致。若爲釐正。則誠爲便好矣。命退去。諸臣以次出。
정조 2년
戊戌十一月二十一日巳時。上御熙政堂。輪對官各司久任郞廳。同爲入侍時。右副承旨徐有防。假注書柳文養。記事官李信祜鄭東浚。輪對官吏曹正郞沈豊之。工曹正郞南述毅。漢城府庶尹趙鎭憲。都摠府經歷李瀁。成均館典籍朴宗正。久任宣惠廳郞廳李學源尹勉遠。漢城府主簿李宜耆。司僕寺僉正李廷恢。判官李敍中。戶曹正郞金在鎭。成均館學正宋徵一。典籍趙慶遠。掌樂院主簿李奎亮。軍資監主簿黃延祚。刑曹正郞申光憲。廣興倉副奉事黃栒。兵曹正郞朴祐源。以次進伏訖。上曰。輪對官以次進前。豊之進伏。下詢職掌。對曰。文選司考工司矣。上曰。有所懷乎。對曰。別無所懷矣。命退。述毅進伏。下詢職掌。對曰。營造司矣。上曰。有遺在乎。對曰。無矣。上曰。爾之所掌。何事。對曰。皮革工匠次知矣。上曰。匠人名色。幾何。對曰。有毛衣匠矣。上曰。毛衣匠外。又有匠人乎。述毅不能仰對。上曰。爾是嶺人。除拜且屬耳。故不欲深責。姑爲參酌。而此後則着實留心於職掌。俾無隨問不對之弊。可也。命退。有防曰。工曹正郞南述毅。職掌下詢之時。其所奏對。旣多做錯。又甚矇矓。不可無警。推考。何如。上曰。依爲之。出擧條鎭憲進伏。下詢職掌。對曰。吏房矣。上曰。吏房所掌。何事。對曰。別無所事。只於冬夏褒貶時。有所擧行者矣。上曰。近日詞訟煩簡。何如。對曰。推奴徵債申禁之後。比前稍簡矣。上曰。有遺在乎。對曰。無矣。命退。瀁進伏。下詢職掌。對曰。別無所掌矣。上曰。所爲者。何事。對曰。不過侍衛進參。監軍出巡等事矣。上曰。誰之族乎。對曰。與領府事李溵。爲十二寸矣。命退。有防曰。都摠經歷李瀁。奏對之際。頗欠詳悉。推考。何如。上曰。勿推。可也。出擧條宗正進伏。上曰。誰之族乎。對曰。寸內無之矣。下詢職掌。對曰。別無所掌。只照檢尊經閣書籍矣。上曰。汝爲幾次入直乎。對曰。除拜之後。連有事故。姑未入直矣。上曰。一未入直。而何以照檢書籍乎。自今日入直。可也。命退。上曰。久任各司之前例。治革不一其規。丁未年則久任衙門爲十一司。而丁未以前則爲二十餘司。至於近日。所謂久任郞官入侍之規。又無一定之例。殊可異也。應參各司。宜令吏曹。一番釐正。然後可無錯亂之弊。久任郞廳。姑令退去。明日更爲來待。而入侍時。戶曹宣惠廳。作頭以入。可也。又敎曰。雖以貢物衙門言之。貢人進排之物種。貢價上下之數爻。錢穀衙門。則捧上之數。用下之處。諸般舊在時在之數。一一照檢。俾無隨問不通之弊。其他弊瘼及所懷。預爲講究。勤渠以對。各盡執藝之義。毋至應文之歸。而古則雖小官。有出擧條之例。須相惕念。無如前日之爲事。分付。可也。仍命書傳敎曰。各司久任郞廳入侍之命。出於修復舊例之意也。百官輪次面對。詢咨弊瘼。史稱貞觀之美政。亦在列朝頻命賜對矣。以今日輪對官觀之。詢問之下。奏對全不成樣。召見之本意。果安在哉。其在反隅之道。宜付申令之義。已奏對輪對官外。各司久任郞廳。其令退去。更各點檢職掌事。以至司務所以然所當行之事。而仔細講究。使之明朝來待。俾無臨筵窘遁之弊。且於所懷下詢之時。亦無敢以無矣。雷同奏對事。預爲申飭。又命書曰。每因未遑。久任郞官。未能頻賜召見。今因言端聞之。其所入侍之例。極爲錯雜。宜有一番釐正之擧。其令吏曹。前例沿革。草記後應參各司。別單書入。待下批。著爲定式施行。命退。承史以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐。同副承旨申應顯坐直。注書柳孟養藥院直一員未差。假注書柳文養仕直。事變假注書李彦祜仕。
정조 2년
傳于蔡弘履曰。諸承旨。持公事入侍。久任郞廳。同爲入侍。
정조 2년
蔡弘履。以禮曹言啓曰。來十二月初三日。社稷臘享大祭親行時。省牲省器之節。依例以親臨磨鍊擧行乎。敢稟。傳曰。依例爲之。
정조 2년
鄭民始。以兵曹言啓曰。禁軍來春夏等祿試射時。沒技人別單中。依例懸註以入。而其中直赴韓鎭殷。雖爲沒技。旣在放榜前。自下不敢以加資。懸註以入。何以爲之。敢啓。傳曰。勿論。
정조 2년
又以兵曹言啓曰。依傳敎。訓鍊都監當該書吏徐秉玉。決棍十度之意。敢啓。傳曰。知道。
정조 2년
蔡弘履。以吏曹言啓曰。各司久任郞廳。前例沿革。草記後應參。各司書入事。命下矣。取考經國大典。則漢城府掌隷院成均館承文院奉常寺司饔院尙衣院司僕寺軍器寺內資寺內贍寺司䆃寺禮賓寺司贍寺軍資監濟用監繕工監司宰監掌樂院觀象監典醫監豊儲倉廣興倉宗廟署義盈庫長興庫養賢庫惠民署二十八司。皆爲久任郞廳衙門。而又考本曹官案。則丁未十二月。自備邊司。久任郞廳啓下時。以戶曹兵曹刑曹漢城府掌隷院成均館司僕寺掌樂院廣興倉宣惠廳軍資監等。十一司啓下矣。丙辰六月引見時。軍資監久任則革罷。以判官以下一朔式掌務官。輪回久任。兼行事定奪矣。又考備邊司丁未年別單。則工曹義禁府司憲府。亦以久任啓下。而本曹久任官案。則工曹義禁府司憲府。不爲載錄。而無他可考文跡。故只以經國大典所載久任衙門。丁未啓下。久任衙門及初不入於久任衙門。各司區別書啓之意。敢啓。傳曰。知道。
정조 2년
正言趙鼎鎭啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請南海縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。措辭竝見上答院曰。不允。
정조 2년
禮曹參判沈頤之書啓。成均館祭酒宋德相處所下批旨。政院書吏全弘宅。齎來爲白有等以。臣當日祇受。依聖敎傳諭于宋德相處。則以爲臣瀝血陳籲。冀蒙處分。及承聖批。不惟不賜允兪。十行辭旨。旣嚴且懇。有踰尋常。伏地奉讀。怳若威顔咫尺。親承德音。惶感兢慄。直願滅死而不可得也。噫。臣雖無狀。猶有人心。前後恩諭之下。豈敢一向違逋。徒事瀆擾。而矧玆亞卿偕來之命。又是往牒之所未見。則自古人臣之受恩於君父。尤豈有如臣者哉。然而一辭再辭。向天哀籲而不知止者。誠以疾病危苦。起動無路。不得不出於此耳。今承聖敎。有若臣病猶有可進之勢。而全昧分義。過爲撕捱者然。臣撫心震越。只恨誠意淺薄。不能孚感至此也。到此地頭。情窮勢蹙。一息未絶。宜不敢言病。亟欲一進天陛。仰瞻耿光。仍以自呈其癃癈無用之實。以聽朝家之進退。而惟是目下病狀。欲起還仆。萬無自力之望。臣於此。尤不勝惝怳錯愕。罔知所以自措也。儻蒙聖明。俯垂矜察。召還偕來。稍寬日期。容臣安意調息。少延殘喘。則臣豈敢負我殿下哉。謹當扶曳病軀。徐徐前進爲計。臣每緣疾病。輒犯逋慢之罪。尤切悚懍。恭俟誅罰之加而已云矣。緣由敢此馳啓爲白臥乎事是良旀。詮次善啓向敎是事。
정조 2년
戊戌十一月二十二日。記事官姜彙鈺。刑曹殺獄罪人金奉鎭。加刑啓目。傳曰。除尋常。更加各別嚴刑。期於得情爲良如敎。
정조 2년
刑曹僞造罪人朴𤩕。旣已遲晩。嚴刑後。依律勘處。何如。啓目。傳曰。依允。
정조 2년
刑曹殺獄罪人李千奉。加刑啓目。傳曰。除尋常。更加各別嚴刑。期於得情爲良如敎。
정조 2년
戊戌十一月二十二日巳時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。旣見吏曹草記。則久任司入侍。不一其規云。古則各司有久任窠。故如有某司久任郞官入侍之敎。則久任窠郞廳入侍矣。今則皆無是例。行公稍久者。稱以久任。殊非古例也。此當有一定規式。然後可無擧行之眩亂也。國榮曰。近來古法多不遵行。故無一定之例矣。上曰。輪對官入侍。卽詢瘼通下之意。而近來則便成文具。入侍之時。非但所懷之不奏。留在應下之數。亦不能一一奏對。如此而安有入侍之義哉。國榮曰。非無弊瘼之可奏。而前席奏對之際。或慮生頉。每不免含默而退之。便成近來痼弊。誠甚可悶矣。上曰。王大妃殿進御二錢重人蔘粟米飮。一貼煎入。出榻敎上曰。內局駞酪粥停止出傳敎命退去。諸臣以次出。
정조 2년
行都承旨洪國榮藥院直。行左承旨鄭民始病。行右承旨李鎭衡坐直。左副承旨蔡弘履坐。右副承旨徐有防坐。同副承旨申應顯坐直。注書柳孟養藥院直一員未差。假注書柳文養仕直。事變假注書李彦祜仕。
정조 2년
申應顯。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 2년
申應顯。以弘文館言啓曰。新除授副校理李儒慶。卽爲牌招察任。何如。傳曰。允。
정조 2년
行左承旨鄭民始疏曰。伏以朝廷之上。所貴敦厚。帥佐之間。宜尙體面。故自昔前輩之曾爲人幕僚者。於舊帥。非大過。未嘗輕加論責。此美風也。厚誼也。臣卽訓鍊大將具善復之前日從事官也。竊慕古人之義。每存從厚之道。昨日軍門從事官之待令也。訓局有不善擧行之事。宜有請罪之擧。臣職該房。事又巧値。咫尺前席。未暇他顧。遂不得不仰請問備。而退以思惟。愧悚交中。噫。臣雖無似。從卿大夫之後。凡於敦風礪俗之道。所當留意扶植。而今乃躬自壞之。勢雖使然。誠非得已。其虧事面而傷厚俗。大矣。顧何可晏然乎。玆敢露章自訟。伏乞聖明。亟降威罰。以安私心。以警他人焉。臣無任屛營祈懇之至。答曰。省疏具悉。卿言是矣。請推擧條勿施。卿其勿辭察任。
정조 2년
戊戌十一月二十三日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。實錄堂上。已爲抄啓乎。國榮曰。草記。尙不入來矣。上曰。蔡濟恭之實錄堂上。不爲行公。非但引義之太過。筵敎屢飭之下。尙不應命。揆以分義。殊可駭然。國榮曰。今者引義。可謂不當之事。若連有飭敎。則似當行公矣。上曰。久任郞廳。盡爲待令乎。國榮曰。今日一齊待令云矣。上曰。左承旨。何不仕進乎。國榮曰。因昨日請推訓將事。以曾經將幕。將陳引義之疏。故不爲仕進云矣。上曰。兵曹武備司郞廳。卽都監從事官例兼。而都監之初不知委入侍。事甚稽忽矣。國榮曰。雖是例兼軍門。初不以從事官待之。故似未得知委矣。上曰。開留罪人保放事。可謂不善周旋矣。旣是啓下罪人。則不爲狀聞。任自保放。事甚率爾矣。國榮曰。事當狀聞。待下敎爲之。而任自保放。可謂不審之事矣。命退去。諸臣以次出。
정조 2년
戊戌十一月二十三日酉時。上御誠正閣。右副承旨入侍時。右副承旨徐有防。假注書柳文養。記事官李信祜鄭東浚。以次進伏訖。上命書傳敎曰。凡諸臣辭陛而出者。入卽反面。是乃國典所載。而堂上特以無過限人論罪之例。故近來堂上侍從之呈告在外者。過數三朔而率皆不呈入來肅拜。此亦紀綱所在。昨因過限臺諫禁推事。問于該曹。已捧現告。而猶屬申令前事。姑不處分。此後政院察飭。又命書曰。今年年事。各邑守令。不容曠官。未下直守令。其令明日辭朝。未下去守令。亦令明日內催促下送後。自吏曹草記事。分付。上曰。堂下人員受由過限不上來者。例爲草記改差乎。有防曰。然矣。上曰。注書出去。招致吏兵曹書吏。問以堂下實職之過限不上來者。自吏曹輒呈改差草記。而至於堂下軍職之過限不上來者。獨兵曹不爲草記。何故也。又問以堂上官之過限不上來者。則何以爲之乎。竝知入。賤臣承命出問後。入奏曰。堂下軍職之過限不來者。草記改差。自有前例。故自兵曹連爲草記。而至於堂上官之過限不來者。勿論實軍職。吏兵曹。元無草記之事云矣。上曰。吏曹草記則間多見之。而兵曹草記則未嘗一見。書吏所對。極爲矇矓。果如渠言。則近來受由過限人。曾以誰某草記乎。騎堂親執。査實以奏。而卽今過限不來者。必多其人。勿論侍從軍職及武臣。一倂書入事。注書出去。分付。賤臣承命出分付後。還入。上曰。臘享大祭受誓戒。在於何日乎。有防曰。二十六日矣。以前獻納吳大益囚單子。命書傳敎曰。此不過例勘。且値冬節。分揀放送。命退。承史以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐直。同副承旨申應顯坐。注書柳孟養藥院直一員未差。假注書柳文養仕直。事變假注書李彦祜仕。
정조 2년
傳于徐有防曰。三司違牌坐罷人員。倂敍用。
정조 2년
蔡弘履。以吏曹言啓曰。未下去守令。催促下送後。自本曹草記事。命下矣。受由上京守令光州牧使沈公猷。騎兵差使員金浦郡守趙學晉。竝催促下送之意。敢啓。傳曰。知道。
정조 2년
戊戌十一月二十四日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。堂上侍從呈辭者。下直出去。而不爲入來肅拜。便成近例。予之素嘗訝惑之事。旣告其出。則不告其入。此亦關係紀綱。昨日申飭。良以此也。國榮曰。此事。臣亦嘗以爲未安矣。辭陛一出。過數三朔而無入來之報者。殊非出告反面之意也。不可不一番申飭矣。上曰。左承旨引義之疏。果是得體矣。國榮曰。旣經將幕。則當初請推。似或率爾。而今此陳章自引。可以見尊體貌之義矣。命退去。諸臣以次出。
정조 2년
戊戌十一月二十四日巳時。上御春塘臺。內試射入侍時。行都承旨洪國榮。行左承鄭民始。行右承旨李鎭衡。記事官柳孟養。假注書柳文養。記事官李信祜鄭東浚。訓鍊大將具善復。御營大將李國賢。以次進伏訖。上命擧旂應鼓。仍命別軍職。先射柳葉箭十巡。片箭一巡。其次看勢校鍊官。又其次武藝別監。各射柳葉箭一巡。上曰。此則異於觀武才。峻考。可也。上曰。林世載。連爲退鏃乎。善復曰。雖退鏃。鏃入則用之矣。上曰。近來禁軍貌樣。比前。何如。善復曰。馬裝服色。大勝於前矣。上曰。射放後欲試技藝。則日將晩矣。能無未畢之慮乎。善復曰。足可爲之矣。上曰。林世載善射矣。善復曰。然矣。柳葉箭射畢上曰。片箭貫革退立。騎芻則置之。可也。上曰。片箭能遠去乎。善復曰。果爲遠去。故聞丙子亂離時。自山城內。射殺彼人多云矣。上曰。中原則無片箭乎。國賢曰。中原亦有片箭。故至見於唐板書矣。上曰。觀此射法。與柳葉箭有異矣。國賢曰。然矣。上曰。片箭則皆不善射。恐其見傷而然乎。善復曰。不善射者。易致手臂之穿傷矣。上曰。任嵂善射矣。善復曰。然矣。上曰。其爲人亦勤幹矣。善復曰。臣於日前次對。有未及仰達之事矣。上曰。何事耶。善復曰。鑄錢事矣。上曰。旣非時急之事。後日次對。陳達。可也。試射訖。上曰。銃則明當試放。武藝則此處泥濘。不可試用。當於隆孝門內。移座試藝。訓御兩將。率看勢校鍊官。入侍於隆孝門內。可也。命退。諸臣遂退出。
정조 2년
戊戌十一月二十四日未時。上御隆孝門內。武藝別監試藝入侍時。行都承旨洪國榮。行左承旨鄭民始。行右承旨李鎭衡。記事官柳孟養。假注書柳文養。記事官李信祜鄭東浚。訓鍊大將具善復。御營大將李國賢。以次進伏訖。上曰。試藝。今日內可畢乎。善復曰。似畢矣。上曰。今番新差武藝別監及未落點三望。亦爲召入試技。可也。上曰。彼三望。皆能用十八技者乎。善復曰。雖有生熟。皆能爲之矣。上顧善復曰。卿前者善抄武藝。而今則漸不如前。何也。善復曰。前則雖用七八技之類。未免苟充。而今則十八技盡用之。然後始可許入。故充額之時。抄擇極難矣。上曰。原技與交戰各離。何也。國賢曰。有賞格時各爲之矣。上曰。軍門則交戰。合於原技矣。國賢曰。然矣。上曰。日已暮矣。今姑停罷。未畢餘技。明當試用。訓御兩將退去。明日待令。可也。命退。諸臣以次出。
정조 2년
行都承旨洪國榮藥院直。行左承旨鄭民始坐直。行右承旨李鎭衡坐。左副承旨蔡弘履坐。右副承旨徐有防坐直。同副承旨申應顯坐。注書柳孟養藥院直一員未差。假注書柳文養仕直。事變假注書李彦祜仕。
정조 2년
傳于鄭民始曰。承旨與將臣來待。
정조 2년
兵曹口傳政事。副司直柳戇單付。
정조 2년
徐有防。以弘文館言啓曰。本館下番修撰臣嚴思晩。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
鄭民始。以兵曹言啓曰。來十二月己亥正月當上番騎兵二百五十名。依定式本曹點考後。仍令該曹。襦衣題給之意。敢啓。傳曰。知道。
정조 2년
又以一所巡廳言啓曰。依下敎。去夜初更量。犯夜人幼學李晩定李明定閔行汶。三更量。犯夜人幼學金履權尙秀民。移送秋曹。初更量犯夜人承政院書寫金德耇。承政院使令朴周彩簡大福李景福李天得。移送御營廳之意。敢啓。傳曰。知道。儒生則聞以庠試觀光之路。被捉云。分揀。
정조 2년
又以二所巡廳言啓曰。依下敎去夜二更量。犯夜人承政院使令卞昌大金弘基。三更量犯夜人承政院使令姜遇復。御營廳書吏趙元敏。移送御營廳之意。敢啓。傳曰。知道。
정조 2년
又以御營廳言啓曰。依下敎去夜一二所監軍被捉犯夜人。承政院書寫金德耇。使令朴周彩簡大福李景福李天得卞昌大金弘基姜遇復。本廳書吏趙元敏等。依更數決棍之意。敢啓。傳曰。知道。
정조 2년
戊戌十一月二十五日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨見祭報府。則吏郞事萬萬駭然矣。金方行。雖有無礙調用之命。大祝何等擇差者。而塡差於玉堂大祝。已是礙眼。至於奉爼官。全以殘司奉事直長塡差。亦涉未安。國榮曰。莫重祭官之多不擇差。可謂不審之失矣。上曰。訓御將皆待令乎。國榮曰。旣承下敎。故皆待令矣。上曰。武藝未試者。幾技乎。國榮曰。尙餘六技矣。上曰。今日則當早畢矣。國榮曰。似然矣。上曰。頃日大臣。以社稷祭攝行。屢次陳情。故予以商量爲之答之矣。今則感氣旣快差。日氣不甚寒。大臣雖有所請。今番則將欲親行矣。國榮曰。向以感候之未差。慮或添傷。大臣雖有仰請攝行。今則日氣不甚寒。且社稷親祭。登極後初也。依初下敎。親行。似好矣。上曰。訓御將承旨。待令於隆孝門外。命退去。諸臣以次出。
정조 2년
戊戌十一月二十五日辰時。上御隆孝門內。武藝別監試藝入侍時。行都承旨洪國榮。行左承旨鄭民始。假注書柳文養。記事官李信祜鄭東浚。訓鍊大將具善復。御營大將李國賢。以次進伏訖。上曰。注書出去。昨今日祭報府持入。右副承旨入侍事。分付。賤臣承命出傳後。持祭報府。與有防偕入進伏。上命民始。讀奏訖。上曰。昨命改修整之後。始乃以惠郞差除。而僉正則又何不差乎。吏郞事。駭然矣。上曰。祭享色書吏。自本院囚禁。幾人乎。有防曰。四人矣。上曰。未畢武藝。今餘幾技乎。善復曰。九技矣。上曰。以次試用。可也。善復曰。俄聞犯夜儒生六人。被捉於巡廳云。巡廳似當草記後。移送秋曹矣。臣方待罪秋曹。待其移送。當爲決罪。而在前有笞放。或定配之例。又有分揀之時。分揀之例。則臣於年前待罪禁將時。李儒慶柳河源二人。陞抄觀光之路被捉。故以此意草記。則其時自上。特命分揀矣。今亦何以爲之乎。上曰。去夜儒生之被捉者。自巡廳姑不移送秋曹。則卿何以知之。而如是徑先奏達耶。果有此箇前例。則待其移送。措語草記。可也。豈可以未然之事。發說於筵中乎。卿之事。極爲非矣。善復曰。儒生輩與他有異。移送臣曹之後。則不無眩於擧行之慮。故敢有所仰稟矣。今承下敎。不勝惶恐矣。試藝訖。命退。諸臣以次出。
정조 2년
戊戌十一月二十五日初更五點。上御誠正閣。軍士房承旨入侍時。行左承旨鄭民始。記事官柳孟養李信祜鄭東浚。以次進伏訖。上曰。日氣甚暖。來歲時氣。或慮不安。水旱之餘。癘疫又値。則言念民事。誠爲可悶。民始曰。時則深冬。而寸氷尺雪。未見於山澤之間。陰雨暖霧。不止於臘至之交。來歲之憂。誠不小矣。上曰。宗廟大祝。已換差乎。民始曰。下敎後。卽爲改塡矣。上曰。吏郞復古。卽主張通塞之意。而至於金方行事。自上雖有滌瑕之敎。該郞之肆然塡差於玉堂大祝。誠爲寒心。予意非惡方行。亦非憎該郞。而此可見時象之日乖。人心之漸弛。誠可傷歎者也。民始曰。誠然矣。上雖寬假。在下之道。當嚴於守經。而今番事。可謂大段不審矣。上曰。右副承旨入侍。出榻敎命退去。諸臣以次出。
정조 2년
戊戌十一月二十五日二更三點。上御誠正閣。右副承旨入侍時。右副承旨徐有防。假注書柳文養。記事官李信祜鄭東浚。以次進伏訖。上命讀公事訖。仍命書判付。上曰。注書出去前二刻。何更何點入之乎。知入。賤臣承命出問後。還入奏曰。三更三點初籤。入前二刻云矣。上曰。前二刻。今餘幾點乎。知入。賤臣承命出問後。回奏曰。今餘三點云矣。上曰。注書持此標信。出給宣傳官。敦化東西挾門金虎門留門。侍衛及軍兵。卽爲入之事。分付。賤臣承命出。分付留門後。持標信還納。命退。承史以次出。
정조 2년
戊戌十一月二十五日四更一點。上詣仁政殿月臺。親臨受誓戒入侍時。行都承旨洪國榮。行左承旨鄭民始。行右承旨李鎭衡。左副承旨蔡弘履。右副承旨徐有妨。同副承旨申應顯。記事官柳孟養。假注書柳文養。記事官李信祜鄭東浚。以次侍立訖。上具遠遊冠絳紗袍白玉帶。乘轝出仁和門。左右通禮前導。至降轝所。左通禮。啓請降輿。上降輿。左通禮啓請執圭。國榮進圭。上執圭。左右通禮。前導至板位。上南向立。諸享官諸執事宗親文武百官。行先四拜訖。讀誓文。官吏曹判書洪樂純。刑曹判書具善復。陞自東階。就讀誓文位。西向立。讀誓文訖。皆降伏位。諸享官諸執事宗親文武百官。行後四拜禮畢。左通禮啓請釋圭。上釋圭。國榮受圭。左通禮啓請還內。上乘轝入仁和門還內。諸臣遂以次退。
정조 2년
行都承旨洪國榮藥院直。行左承旨鄭民始坐。行右承旨李鎭衡坐直。左副承旨蔡弘履坐直。右副承旨徐有防坐。同副承旨申應顯式暇。注書柳孟養藥院直一員未差。假注書柳文養仕直。事變假注書李彦祜仕。
정조 2년
徐有防啓曰。大司憲宋文載。執義兪彦鏶。掌令金鍾厚高益擎。持平金樂熙在外。持平沈樂洙傳旨未下。今日以監察茶時之意。敢啓。傳曰。知道。
정조 2년
傳于蔡弘履曰。日前處分。不過飭勵。況不當引之義。到今尤無可言。前判府事蔡濟恭敍用。口傳還付。其令實錄廳堂上。更爲啓下。待開門牌招。使之申飭行公。
정조 2년
吏曹口傳政事。兼知實錄事。蔡濟恭單付。
정조 2년
兵曹口傳政事。判府事蔡濟恭單付。
정조 2년
鄭民始。以禁衛營言啓曰。來己亥二月當四番左部中司屬五哨內。洪忠道六百四十四名。京畿八名。來己亥正月二十五日。京中逢點。依例準二朔立番之意。兩道監兵使處。預爲知委。何如。傳曰。知道。
정조 2년
又以禁衛營言啓曰。來十二月當四番左部左司屬洪忠道五哨軍兵。逢點實數六百五十二名。已爲點閱整齊。來十二月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 2년
又以御營廳言啓曰。本廳來己亥二月三月兩朔應立中部前司屬。全羅右道五哨軍兵。來正月二十五日。京中逢點。二月初一日。與左部後司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 2년
又以御營廳言啓曰。本廳來十二月己亥正月兩朔應立左部後司屬。全羅左道二哨。右道三哨。合五哨軍兵六百七十名。已爲逢點整齊矣。十二月初一日。與右司軍兵。替代後。舊軍放送之意。敢啓。傳曰。知道。
정조 2년
戊戌十一月二十六日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。惠慶宮進服湯劑。何以決定乎。國榮曰。臣與諸醫相議。則皆以爲今此靡寧之候。專由於氣度不足之致。六君子湯。姑爲停止。加減益氣湯。進服爲穩當云矣。上曰。惠慶宮進服加味六君子湯停止。加減益氣湯。五貼製入。出榻敎上曰。連見諸道請穀狀啓。則民生姑無離散之慮云。誠爲可幸。而明春如不加意賙賑。則亦難免顚連之患。廟堂之臣。當周思可濟之道。以保我蒼生。則其幸爲如何哉。國榮曰。歲前則民間雖云艱乏。似無遑急之慮。而來春事。誠爲大可憂悶者。廟堂之臣。非不窮思濟恤之策。而許多賑穀。幾盡於數年之設賑。餘者甚尠。没無變通之道。此臣等日夜憂歎者矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐。同副承旨申應顯坐直。注書柳孟養藥院直一員未差。假注書柳文養仕直。事變假注書李信祜仕。
정조 2년
申應顯啓曰。大司憲宋文載。執義兪彦鏶。掌令金鍾厚高益擎。持平金樂熙。在外。持平沈樂洙傳旨未下。今日以監察茶時之意。敢啓。傳曰。知道。
정조 2년
傳于蔡弘履曰。濟州牧使入侍。
정조 2년
戊戌十一月二十七日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。宿衛軍節目。已爲釐正乎。國榮曰。其中有商量爲之者。故姑未釐正矣。上曰。社稷祭文。卿當製之乎。國榮曰。似然矣。上曰。社稷四位。各製祭文乎。國榮曰。當各製云矣。上曰。冬序過半。氷雪尙稀。其在嗣歲。殊非吉兆。國榮曰。冬霧連作。來歲時氣。想必不佳。誠非細憂矣。上曰。王大妃殿二錢人蔘粟米飮。調竹瀝薑汁一貼煎入。出榻敎命退去。諸臣以次出。
정조 2년
戊戌十一月二十七日巳時。上御誠正閣。濟州牧使入侍時。行右承旨李鎭衡。記事官柳孟養李信祜鄭東浚。以次進伏訖。上命金永綬進前。下詢職姓名履歷。永綬仰對。上曰。濟州在於海外。相距絶遠。朝廷命令之所不及處。風俗愚頑。似必難化。民瘼孔多。亦難蘇革。下去善爲釐革。期有實效。凡係定配。㝡多於此地。不無解弛之慮。亦爲嚴加察飭。商賈雜人出入。各別禁戢。可也。永綬曰。親承聖敎。當各別調制矣。永綬曰。臣待罪南兵使時。嘗有愚見。敢此仰達矣。本營之北。有二大嶺。卽磨天磨雲。本營之南。又有二嶺。卽雙加咸關也。橫截四嶺而有一大路。旣有此路。則宜無他路。而嶺下沿海之邊。有間路。直抵安邊。無所關隘。臣謂磨天咸關兩嶺之下。積石爲壘。斷其間路。以防捷徑。俾無不虞之慮。似好矣。上曰。所奏儘有意見。後日次對稟處。可也。出擧條永綬曰。南北關。俱是重地。則守城之制。宜無異同。而北關則有節制之方帥。臣巡操時。晝鍊束伍。夜習城操。鄕品與閑散。熟於團束。聞令趍赴。執戟登城。頗有實效。而至於南關。初無守城之制。反多疎虞之慮。守城之策。不可重於北而忽於南也。臣謂南關守城。依北關例。亦令定制擧行。恐合事宜矣。上曰。亦令廟堂。次對時。稟處。可也。出擧條永綬曰。北關磨天之下有城津鎭。而地勢背嶺爲一路關隘之要害處。至於吉州。雖在城津之下。而處於平地。直通慶興。無一防捍之險。故城津之當初設置防禦營。實有以也。未知中間。移營於吉州者。果緣何故。而吉州之防禦。終不若城津之緊且要矣。臣謂吉州防禦營。依舊復設於城津。以重關防。恐合事宜矣。上曰。旣陳形便。當否間。亦令廟堂稟處。可也。出擧條上曰。所陳三件事外。其他關防如有所陳。更陳之。可也。永綬曰。臣頃年待罪慶尙監營中軍時見之。則架山山城。在於大丘四十里許。而外險內夷。實合於守城之地。而柒谷府使之處於山城。非徒無益於關防。糶糴輸納之際。亦多民弊。臣意則移設柒谷於平地。置監營中軍於是城。而器械餉穀。量宜移儲。一以爲重關防之地。一以爲除民弊之道。恐合宜矣。臣曾於待罪咸從時。遍見慈毋山城形便。則山勢高峻絶險。外則一面只有一條路。而三面則雖飛鳥。不得踰越。內則平夷。且有九十九井爲關西之㝡。故曾在龍蛇之變。此城獨全。至今有記蹟碑。以此觀之。則可知其必守之地。而近來關防疎虞。城堞頹圮。諸井堙廢。便成等棄之地。此實由於只置別將。秩微鎭殘。不能修擧之致也。臣意則別設履歷窠。另擇名武中可合人。修治頹城。疏鑿廢井。平壤府所在某樣軍需。量宜分儲。以備不虞之地。似好矣。臣又於湖南去來時。歷見雲峰形地。則前抵南原。後接咸陽。只有一路。他無通涉之處。實爲湖嶺之要衝。不可以兼營將。草草管領。臣意則增其履歷。設爲防禦。俾作兩路之關防。則似有實效。故竝此敢達矣。上曰。竝令廟堂稟處。可也。出擧條上曰。以所奏見之。誠甚勤幹。今往此州。亦善修擧。可也。永綬曰。當至誠奉行矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐。右副承旨徐有防坐直。同副承旨申應顯坐直。注書柳孟養藥院直一員未差。假注書柳文養仕直。事變假注書李彦祜仕。
정조 2년
傳于蔡弘履曰。下直守令入侍。
정조 2년
有政。吏批。判書洪樂純牌不進。參判徐浩修進。參議李義翊式暇。右副承旨徐有防進。啓曰。判書洪樂純牌不進。參議李義翊式暇。小臣獨政未安。何以爲之。敢稟。傳曰。仍爲之。
정조 2년
又啓曰。光州牧使。今當差出。而本州物衆地大。素稱難治。不可不擇差。同道及他道有聲績未準朔守令。竝擬。何如。傳曰。允。以李東郁爲獻納。沈念祖爲副校理。金憙爲副修撰。李在學爲刑曹參議。李鎭恒爲敦寧都正。韓光會爲知春秋。洪樂純爲司䆃提調。李東賓爲戶曹佐郞。柳誨爲崇陵別檢。鄭存中爲光州牧使。朴宗耇爲懿昭墓守衛官。兼判尹蔡濟恭。仍任事承傳。
정조 2년
兵批。行判書李徽之次對入侍進。參判徐有隣病。參議李謙煥病。參知洪樂彬入直進。同副承旨申應顯進。啓曰。訓鍊院正。今當差出。而擬望之人乏少。依例以二望。擬入之意。敢啓。傳曰。知道。以洪樂命爲知事。李普行爲同知。吳載徽爲兼司僕將。吳載光爲訓鍊正。許侊爲訓鍊判官。朴基赫爲宣傳官。金鼎澤爲慶熙將。副司果金廷龍洪柱翼金澤珉房允翼單付。
정조 2년
傳于申應顯曰。守令移差代。皆令今日政差出。
정조 2년
再政。吏批啓曰。大丘判官。今當差出。而本府。以營下劇邑。物衆地大。素稱難治。不可不擇差。同道有聲績未準朔守令。竝擬。何如。傳曰。允。以李淑爲南原府使。具膺爲大丘判官。
정조 2년
申應顯。以弘文館言啓曰。校理李鼎揆。疏批已下。卽爲牌招察任。何如。傳曰。允。
정조 2년
鄭民始。以兵曹言啓曰。依傳敎。昨夜誤打罷漏委折。査問。則延陽門傳漏軍士金後福。五更二點。以三點誤打。仍呼罷漏。以致次次傳呼。至于打鍾。莫重傳漏。不爲審愼。誤打誤呼。至于先更罷漏之境。事極驚駭。同傳漏軍士金後福。令該曹。從重科罪。昨日入直當該衛將及部將。令該府處之。何如。傳曰。更漏。卽是敬授之一端。而又係師律。宋臣張詠之知蜀也。更漏之或違一籌。輒斬之。不少饒貸焉。可見古人治法。請罪事。外面似涉過當。其在懲後之道。不可尋常處之。依此爲之。後復若此。本曹堂郞。不善檢飭之失。在所難免。亦爲各別。惕念擧行。
정조 2년
領府事李溵箚曰。伏以臣。於日昨誓戒班退之後。舊患腹脹之症。忽復添劇。澎滿弦引。動輒牽痛。喘息促急。疝癖乘之。雜試灸焫。今至三日。而一味危厲。此乃臣數十年貞疾。一有發作。積費時月。臣之軀命。固不暇恤。而臣方猥忝享官預差矣。肄儀在明。親祼隔日。而以此病狀。無望自力於駿奔之列。虧分廢禮。爲罪滋大。敢入文字。冒昧仰籲。伏乞聖明。俯賜矜諒。亟命該曹。臣之所差亞獻預差。及時付標。以重享儀。仍勘臣罪。以安徽分。不勝幸甚。取進止。答曰。省箚具悉卿懇。以疾未參。肄儀。何傷之有。方令該曹付標。卿其安心善攝焉。仍傳曰。此批答。遣史官傳諭于領府事。
정조 2년
大司諫柳義養疏曰。伏以臣。直一無似之賤品也。猥荷聖明在上。拂拭之。寵擢之。曲爲臣地。臣是何人。受恩至此。無非天地於臣。父母於臣。頂踵毛髮。不復臣之所自有也。感激惶愧。罔知攸措。卽者薇垣新命。忽下於待罪下邑之日。馹召繼降。促臣上道。如臣無狀。何以得此。臣雖盡力趍走於閒司漫職。猶恐僨誤。況是諫官之長。地望自別。職任尤重。已非臣譾劣之所可濫廁者。而顧今亂逆層生。懲討未行。元惡尙存。虞憂寔深。如非言論風采足以彈壓一世。主張名義者。則莫宜居之。臣雖欲貪榮恃寵。苟冒一日。其於辱朝廷而羞臺閣。何哉。伏乞聖明。亟削匪據之職。仍治臣違命之罪。以安賤分。以重臺選焉。臣方陳疏乞免。雖不敢以臺閣自處。義重沐浴。憤激肝肺。略此附陳焉。伏乞聖明。少垂察焉。噫嘻。顧今國勢。何如也。隱憂。亦何如也。此職由於王章未伸。倫彝未正也。三司連啓之本。積成卷軸。其月日亦已數載矣。循塗守轍。仍恬而不知警。如此而君綱何以樹。亂逆何所懲耶。臣於此。不覺心寒骨冷。髮豎膽掉。宗社之保有今日。是天也。幸也。噫嘻。致達妻與龜柱兩賊之罪。可勝誅哉。危逼聖躬。沮遏大策。潛伏宮闈。相機逞凶。無非鄭妻自來之妖逆也。不有儲君。語犯莫重。恐動天聽。幾累聖德。莫非龜柱從前之凶節也。厚麟範能。咸伏王章。而窩窟之鄭妻。尙貸一律。可乎。量翼𨩌峸。皆底天誅。而根柢之龜柱。獨逭邦刑。可乎。今日廷臣。沫血致討。而必先於此兩賊者。誠以極逆大憝。爲諸賊之魁。一日不討。國有一日之憂。二日不討。國有二日之憂。故大小齊聲。經年而不知止者也。大臣。國之股肱。而大臣皆曰可殺。三司。國之耳目。而三司皆曰可殺。萬姓。國之所以爲天。而萬姓皆曰可殺。今若質之於天地神祇。則天地神祇。亦必共誅之矣。以我殿下之明聖。豈不明知此賊之爲必可殺。而咈大臣之言。違三司之請。不顧萬姓之齊憤。不念天地神祇之所共誅。而區區焉惟戚里之少私。而曲加容護。罔念宗社之阽危。莫恤倫綱之墜地。馴致今日。便作臺端之一文具。上以不允二字。準備賜答。下以謄傳故紙。因循成習。心弛於共戴之憤。體解於必討之義。以城外之暫黜。島中之薄竄。有若罪當罰行。無復後憂者然。此不但爲法綱之陵夷也。實有所難言之慮矣。嗚呼。漢家之蓋主。唐室之婉兒。幾成滔天之大禍。則不可以兒女而忽之矣。北塞之景仁。南島之逆夢。實主射日之凶謀。則豈可以竄謫而慢之乎。以殿下之明斷。何不念及於此耶。至於相福之欲覈言根。瑩中之詆以深文。究以王法。必誅無赦。相集。右袒麟賊。沒字記事。情狀絶悖。尙遲拿鞫。刑政如此。國奚以爲國乎。特以元惡之未伏。王刑不加黨與之誅。彼以戚里之親。久逭逆魁之討。此以黨與之微。不行當施之律。如是而其可曰有國法乎。惟願我殿下。廓揮乾斷。亟允三司之請。俾王章快伸。國勢益鞏焉。是臣區區之望。臣無任激切屛營瞻天祈懇之至。答曰。省疏具悉。所請言甚根據。可不留念。爾其勿辭察職。
정조 2년
校理李鼎揆疏曰。伏以臣。於乞免之章。敢陳難冒之情。而實多逋慢之罪。恭俟鈇鉞之誅。聖慈涵容。不以臣爲罪。恩批鄭重。天牌累降。臣怵分畏義。無地自容。且當駿奔之日。不得已冒沒出肅。而臣何敢一向蹲據。若固有之。得罪於聖主。取笑於明時乎。臣之所叨職名。不輕而重矣。君德成就。責於是。治道郅隆。係於是。苟非需世之才。華國之器。則其可以居是職乎。進講之際。博古通今者。經筵之臣也。論思之時。毫分縷析者。經筵之官也。苟非經學之儒。文章之士。則其可以當是任乎。臣粗解句讀。倖竊科第。而知識空空。見聞蔑蔑。任之以筋力奔走。則臣不敢辭。而至於經幄之任。千不似也。責之以燥濕殫竭。則臣不敢避。而至於經筵之責。萬不近也。臣之鹵質。殿下業已下燭矣。豈可以輪次就直。自處以玉署之官乎。亦可以逐等俸祿。自任以經筵之臣乎。臣之難冒者。明矣。伏況臣家。特以先祖之故。濫叨匪分之職。而如臣不肖。猥參淸選。瘡疣百出。則公器之貽累。何如也。私家之墜聲。亦何如也。臣之難冒者亦審矣。臣嘗觀程叔子言曰。若有官守而失其職。則一日不可居也。臣於見職。萬無一半分堪膺之望。則臣之失職。大矣。其可一日居乎。況且人臣事君之道。誠實爲貴。臣若虛縻職名。徒費廩祿。則是豈爲事君誠實底道理耶。臣累登筵席。昵近耿光。則榮幸極矣。義分伸矣。歸農畎畝。歌詠聖澤。則豈非天地父母之恩耶。臣之自知甚明。自畫已固。玆於召牌之下。累犯違傲。而疾聲號籲。伏乞聖慈。察之憐之。亟治臣屑越之罪。特解臣濫猥之職。以重公器。以安微分。千萬幸甚。臣旣不以儒臣自處。則固不當贅及他說。而愚憤所激。不得不更陳所懷。伏乞垂察焉。噫嘻。從古以來。何代無逆。而窮凶極惡。未有甚於近日者也。大逆根柢之鄭妻。凶賊窩窟之龜柱。人皆曰可殺。而殿下之靳允。何也。諸島安置之逆孼。各沿散配之賊種。孰不曰嚴鞫。而殿下之玩愒。亦何也。根柢未祛。枝下生枝。窩窟未破。屋上架屋。則不知何樣凶謀。釀起於何處也。逆孼綢繆。暗地相通。賊種排布。密處互應。則不知何等駴機。隱伏於何處也。諸凶之卵育無數。群賊之血黨不億。則藏頭隱尾。怨懟者必有之矣。匿影潛形。覘伺者亦有之矣。殿下雖以曠蕩之典。欲令反側子自安。梟獍之性。終不可馴也。鬼蜮之狀。終不可化也。殿下獨不念戊乙之變乎。臣竊憂之。臣竊懼之。況此飢饉薦臻。人心不恒。窮梟嘯聚之輩。邊境草竊之類。安知其不爲凶孼之所誑誘耶。頃以志恒之事觀之。亦足爲一驗矣。臣竊慮之。臣竊怖之。臣愚死罪。竊恐殿下之仁慈有餘。殿下之英斷不足。以私蔽公。以恩掩義。三司之請。經歲經年。而一兪之音。愈往愈邈。不覩不聞之中。致國家無限之憂。爲殿下臣子者。孰不相顧而愕貽耶。書曰惟克果斷。乃罔後艱。伏願殿下。快揮乾斷。無曰罪疑惟輕。而可戮者戮之。亦無曰脅從罔治。而可鞫者鞫之。則亂孼可息。人心可鎭。伏願殿下。斷之而勿疑焉。臣旣以沐浴之義。略陳瀝血之懇。又以憂愛之心。兼效獻芹之忱。伏願澄省焉。臣伏念我殿下。仁心仁風。夙著於在儲之日。聖德聖化。丕彰於卽阼之初。三載以來。百度惟貞。國憂民隱。念念不忘。恩綸惠綍。懇懇不已。一國之人。莫不翹首而跂足。八路之民。莫不側耳而拭目。實德之上格。庶幾見之。實惠之下究。庶幾望之。奈之何日夕乾惕。徒費聖慮。前後絲綸。謾作文具。德不上格而天災歲降。惠不下究而民困日甚。嗚呼。玆曷故焉。臣亦嘗聞程叔子之言曰。當世之務。所尤先者有三。一曰立志。二曰責任。三曰求賢。又曰。三者之中。以立志爲本。所謂立志者。至誠一心。臣愚死罪。不敢知殿下之立志不誠。德不能上格耶。殿下之責任不誠。惠不能下究歟。抑不敢知求賢不誠。而賢者不至。上不能體殿下之盛意。下不能布殿下之盛化耶。伏願殿下。其無曰誠意之已足。而必以至誠一心四字。加勉於聖心。立志而必以誠。則純亦不已。罔有間斷。實德配天而天無災異之警矣。責任而必以誠。則凡百臣工。各盡其職。實效及民而民無愁怨之弊矣。至於求賢。尤不可以不誠也。山林宿德。誠以聘之。則何爲不來也。草野遺賢。誠以招之。則何爲而不至也。雖一藝一能之士。莫不以誠求之。必曰地卑而行高者有之歟。思以擢之。亦曰人微而才優者有之歟。思以用之。則谷裏豈有咏白之嘆乎。牖下豈有抱紅之冤乎。凡厥有志之士。莫不于于而進贊。贊襄新化之萬一。大哉。誠之爲貴也。何憂乎實德之不孚於天也。何患乎實惠之不究於民也。伏願殿下。誠以懋哉。臣旣以誠之一字。仰勉殿下之實德。而實德之不得下究者。亦有由焉。夫生民之休戚。係於守令之賢否。朱夫子。以擇守令三字。陳戒於宋孝宗者。良以此也。嗚呼。循良淸白。今古罕有。貪汚奸猾。前後相繼。而以近日守令言之。則古守令名目之外。別有一目焉。卽勢吏是也。文蔭武三色之中。有勢之吏。其害非酷吏比也。其弊亦非庸吏等也。不法之事。恣行無忌。非理之政。任意無憚。而道臣不得狀黜。繡衣不敢書啓。則民間之疾苦。殿下何由而俯燭。而殿下之實德。亦何以下究耶。天門九重。民不得訴。遐鄕千里。上不得聞。噫。彼勢吏。莫敢誰何。以剝割爲能事。以善事爲長技。雄州巨牧。纔遞旋除。腴邑善地。爾來我往。一日二日。營營田産之計。三年六年。耿耿得失之慮。民安得不困。國安得不危。吾夫子猛於虎之訓。不其然乎。非謂人人而皆如是。如此之類。十居四五。臣愚死罪。竊以守令之擇人。尤不可不審也。臣新自下土來。又有目下時急之事業。欲一陳於黈纊之下。頃於前席。適因言端。略陳梗槪。而辭不達意。未能條列。故敢此尾附。伏乞留神焉。今年歉荒。振古所無。八路同然。而八路之中。嶺南爲甚。七月霜霧之災。八月風雨之變。古老之所未聞。前史之所未見。長郊廣野。一夜俱白。高原深峽。片時皆黃。以尤甚處言之。農家無升穀之穫。市廛無斗米之賣。啼泣於田間。號呼於道上。景色愁絶。慘不忍見。生民不幸。胡至此極。道臣之狀。繡衣之啓。皆已悉陳。救荒之策。賑飢之方。靡不用極。則臣不必煩猥。而第臣於承召之日。黃童白叟。處處擁馬。涕泣而言于臣曰。願以此目前所見。入告于我聖后。俾此魚喁之民。無作烏啄之屍。其情大可慼矣。伏念舊逋之停退。惠澤大矣。而所謂舊逋。都在吏胥。則民何以均蒙乎。新還之停減。變通至矣。而其所停減。若或遲緩。則惠何以及時乎。方此簽糴之時。浮黃者比比。荷擔者立立。雖剝膚而椎髓。磨頂而放踵。莫不曰無可奈何云爾。則朝焉而失其民。暮焉而失其民。將至於虛一村空一邑而後已。則到此地頭。雖守令方伯。亦末如之何矣。言之至此。誠非細慮。朱夫子有言曰。自古國家傾覆之由。何嘗不起於盜賊竊發之端。何嘗不生於飢餓。又曰。荒政甚急。而不可少緩。則迨民未散。急急行會八路。先布停減之令。仍下安集之敎。則惟彼濱死之氓。必將感泣天恩。庶可無渙散之弊矣。臣敢以筵中未畢之說。更此申告。伏願殿下。特軫若保之聖恩。亟慰如渴之民。千萬幸甚。臣無任屛營祈懇之至。答曰。省疏具悉。疏中陳勉。俱是切實語也。予庸嘉之。至於沐浴之請。言雖剴切。而予之迄不快斷者。猶有所商量而然也。擇守令事。況今都政不遠。方欲另飭銓曹。期有實效。末端事。下廟堂稟處。爾其勿辭察職。
정조 2년
戊戌十一月二十八日。記事官姜彙鈺。義禁府。以御營廳從事官洪志浩。職掌下詢之際。奏對顚錯罪議處。何如。啓目。傳曰。奏對雖甚迷劣。屢日滯囚。足懲其罪。從事官兺汰去。付過放送爲良如敎。
정조 2년
戊戌十一月二十八日巳時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨日金永綬擧條。盡見之乎。國榮曰。俄已見之矣。上曰。盛陳關防形便。頗有意見。甚可嘉尙。國榮曰。此武弁。本來有方略。凡於關防處。無不周觀。今此所奏。果有所見矣。上曰。所陳諸件。未必皆可施行。而其中。亦有可行之事矣。國榮曰。塞路與守城等事。甚好。而至於移設防禦等事。事係重大。不可以一人之見。猝難擧行矣。上曰。昨夜更點未訖之前。徑傳罷漏。事甚駭然。國榮曰。莫重傳漏。如是疎忽。此雖軍士誤聽誤傳之致。關係紀綱矣。上曰。其在懲後之道。分軍衛將部將。難免罪責矣。國榮曰。不善檢飭之罪。烏可免乎。命退去。諸臣以次出。
정조 2년
戊戌十一月二十八日午時。上御誠正閣。左承旨入侍時。行左承旨鄭民始。記事官柳孟養李信祜鄭東浚。以次進伏訖。上命書傳敎曰。守令有窠。政官牌招開政。命書校理李鼎揆疏批。命書大司諫柳義養疏批。命書領中樞箚子批答。仍命書傳敎曰。此批答。遣史官傳諭。命書傳敎曰。亞獻官預差領府事付標。更爲塡入。又命書傳敎曰。京兆之長。所係都民休戚。其宜久任責成。前判尹蔡濟恭仍任前職。上曰。蔡濟恭實錄堂上。何至今不爲行公云乎。國榮曰。連有飭敎。故明將肅謝云矣。上曰。戶判入侍。出榻敎上曰。判尹蔡濟恭。牌招察任。出榻敎戶曹判書具允鈺進前。允鈺曰。仁元王后殿英宗大王殿景慕宮懿昭宮。移屬加進排內人供上中。眞魚靑魚石秀魚等三種。旣已減罷。以該監元貢。較量一年應進排。則其所嬴餘。至於二千二百五十八石之多。今當經用漸縮之時。不可無釐正之道。三種進排外所餘之數。分道別單書入。今年爲始。依此減下之意。分付宣惠廳。何如。上曰。依爲之。出擧條上曰。昨日所入免稅冊。還爲持去。宮免稅及鄕校書院等免稅數。各書以入。命退去。諸臣以次出。
정조 2년
戊戌十一月二十八日酉時。上御熙政堂。下直守令入侍時。同副承旨申應顯。假注書柳文養。記事官金勉柱鄭東浚。安州牧使高裕。以次進伏訖。上曰。守令進前。裕進伏。上曰。爾於前後作宰。幾處乎。對曰。曾經昌寧縣監矣。上曰。爾是嶺人。且有治績。故銓曹之檢擬。職由於是矣。下去後。爾須努力邑事。毋負朝廷差遣之意。可也。仍命讀宣別諭訖。命退。應顯曰。日前以堂上侍從。受由過限不上來者。自本院察飭事。命下矣。取考本院故事。則先朝壬戌十月二十五日。藥房都提調金在魯。副提調李益炡入侍時。有堂上以下侍從。勿論曾經時任。過限不上來者。直奉禁推可也之下敎矣。今此申飭之命。卽是修明舊典。以此當出擧條定式乎。上曰。依爲之。出擧條命退。承史以次出。
정조 2년
戊戌十一月二十八日初更五點。上御誠正閣。右副承旨入侍時。右副承旨徐有防。假注書柳文養。記事官金勉柱鄭東浚。以次進伏訖。上命讀公事訖。仍命書判付。又命書兵曹草記批答。洪志浩供辭判付。上曰。向者承旨。傳諭於山林宋德相時。見其居處。凡節。如何。有防曰。所居薄陋矣。上曰。儒賢之顔貌。不衰乎。有防曰。不甚衰老矣。上命書傳敎曰。有下詢事。掌樂提調金用謙。持廟社及郊壇各祀樂章文。率解事樂官。明朝來待。上曰。注書出去。問以平安道年分己酉條出稅之數。極爲夥然。緣何故而如此。其時戶曹判書。卽權以鎭乎。知入。賤臣承命出問後。回奏曰。己酉條出稅之初。其數夥然。必有所以然之故。而其後謄傳故紙。只懸以出稅。故非倉卒間所知。必溯考其時文書。然後可得其委折。而己酉庚戌間。戶曹判書。果是權以鎭云矣。命退。承史以次出。
정조 2년
行都承旨洪國榮藥院直。行左承旨鄭民始坐。行右承旨李鎭衡病。左副承旨蔡弘履坐直。右副承旨徐有防坐。同副承旨申應顯坐直。注書柳孟養藥院直一員未差。假注書柳文養仕直。事變假注書李彦祜仕。
정조 2년
傳于鄭民始曰。徐判府事。使之入來。
정조 2년
蔡弘履啓曰。社稷臘享大祭親祭祭文。當爲製進。藝文提學洪國榮。待明朝牌招。何如。傳曰。允。
정조 2년
申應顯。以兵曹言啓曰。來十二月初二日。社稷擧動時。本曹補把京畿驛馬十五匹。依例入把之意。分付本道。何如。傳曰。允。
정조 2년
敦寧都正李鎭恒疏曰。伏以選部。以臣爲敦寧府都正。而第伏念臣與領敦寧府事臣鄭存謙。爲內外從兄弟。則在下應避。法例昭然。玆敢不避猥越。略陳短章。伏乞聖慈。天地父母。亟賜遞改。以存公格。不勝幸甚。臣無任屛營祈懇之至。答曰。省疏具悉。疏辭。下該曹稟處。
정조 2년
戊戌十一月二十九日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰今日。肄儀。該房何不進去。而左承旨出去乎。國榮曰。臣亦未知其委折矣。上曰。注書出去禮房。進去肄儀左承旨。牌招事。分付。賤臣承命分付。上曰。掌樂提調入來乎。國榮曰。旣有入侍之敎。故方待令矣。上曰。親享在近。故樂章有考見釐正者。特命提調入侍矣。國榮曰。非但樂章之多有訛誤。凡係樂器。皆無次序。不可無一番釐正矣。上曰。右副承旨。與掌樂提調徐判府事。詣閤。樂生持樂器隨入事。分付。命退去。諸臣以次出。
정조 2년
戊戌十一月二十九日巳時。上御隆孝門內。判府事掌樂提調入侍時。判府事徐命膺。掌樂提調金用謙。行都承旨洪國榮。右副承旨徐有防。假注書柳文養。記事官李信祜鄭東浚。以次進伏訖。用謙曰。樂生。召入乎。上曰。唯。用謙曰。樂器有待令之敎。而本院樂器。則今日肄儀。盡數持去。故以殿庭所在樂器待令矣。上命樂器盡爲入之。上曰。注書出去。左承旨及掌樂一提調入侍事。分付。賤臣承命出傳。與左承旨鄭民始。掌樂一提調李重祜。偕入進伏。上命先奏歌琴合奏。鍾磬合奏訖。上曰。登歌軒架間。先以社壇所用樂爲之。可也。上曰。古之樂。雖不可復。雅俗樂器。尙能依做古制。不失尺度則好矣。而誰可爲此者。命膺曰。聖敎誠然。而明於樂制者。實難其人矣。上曰。應鍾宮。則用於社壇之樂乎。典樂對曰。然矣。上曰。近來無特鍾特磬乎。命膺曰。特鍾磬無之。故。以黃鍾磬代用矣。上曰。此則編鍾乎。用謙曰。然矣。上曰。靈鼓雷鼓有之乎。用謙曰。雷鼓則無之。而靈鼓則用於社壇矣。上曰。彼提調多解音律矣。命膺曰。久帶樂正。故能習知之矣。上曰。編鍾則用於朝廷。特鍾則用於社壇。何也。命膺曰。天子用八佾。諸侯用六佾。而隨其樂章。協以節奏。故。如此矣。上曰。宗廟用俗樂。社稷用雅樂乎。用謙曰。然矣。上曰。雅樂則社壇外。又用於何處乎。用謙曰。山壇大報壇先農先蠶文廟。皆用雅樂矣。上曰。宗廟古用雅樂。而今用俗樂。此乃何時更定之制耶。用謙曰。自世宗朝始用俗樂矣。上曰。殿庭樂卽俗樂。故雅樂則以爲平日不御之樂。不用於廟庭矣。命膺曰。然矣。上曰。樂器尺度。能與古制不差乎。用謙曰。樂制始備於世宗朝。而尺度分量。安知其至今不差乎。上命問諸典樂。典樂對曰。鍾聲急。則削其內。金磬聲。緩則磨其兩端。故與古之尺度不協矣。上曰。隨其緩急。任自削磨。則烏在其協律之意乎。上曰。黃鍾薄而應鍾厚乎。用謙曰。黃鍾厚。故聲濁。應鍾輕。故聲淸矣。上曰。中原石磬。與此玉磬同乎。命膺曰。中原石磬。卽是天球。而我國玉磬。則以成川南陽玉爲之。故不同矣。命吹笙。上曰。我國不知作笙之制矣。判府事使燕京時知來乎。命膺曰。然矣。命吹簫訖。上曰。止之。命吹塤篪。上曰。此則用於兄弟之樂。樂名則美矣。而古樂則決不如彼矣。用謙曰。音律如彼。而哀樂間寧有感動之理乎。命吹籥篴。上曰。不成聲矣。其止之。命讀奏樂章。典樂曰。迎神樂則無樂章。奠幣樂則有樂章。當以典幣樂章奏之乎。上曰。唯。讀奏訖。上曰。雅俗樂佾舞。同乎不同乎。用謙曰。文舞則舞用籥翟。用於雅樂者也。武舞則舞用干戚弓矢。用於俗樂者矣。上命問諸典樂。典樂對曰。雅俗樂舞大體則同。而節奏則不同矣。祝敔缶節鼓照燭。路鼗。導唱舞佾。合奏訖。上曰。更以廟庭樂爲之。可也。鍾磬合奏訖。上曰。編磬則雅俗。同乎。用謙曰。同矣。命吹笙訖。上曰。止之。命彈玄琴。命膺曰。玄琴一名唐琴。自中原出來。而我國之人。不知其用矣。上曰。然則朱絃疏越。一唱三歎之意。安在哉。命彈伽耶琴訖。上曰。止之。命合彈琵琶牙箏奚琴訖。上曰。止之。命吹大笒。觱篥。仍命以小樂章協奏。協奏訖。命吹唐篴洞簫太平簫。上曰。太平簫則與軍門太平簫。不同矣。用謙曰。太平簫。則用於武舞者矣。祝敔杖鼓鼓路鼗照燭。方響小金大金導唱舞佾。合奏訖。上曰。敔之義何也。用謙曰。敔形如虎象。四方肅殺之氣。此乃止樂之器也。上曰。或曰樂工。或曰樂生。何也。用謙曰。典俗樂者。謂之樂工。典雅樂者。謂之樂生矣。上曰。樂生幾名。樂工幾名乎。重祜曰。樂工則一百六十八名。樂生則九十名矣。上曰。額數似不足。佾舞分排時。能不苟艱乎。重祜曰。元額不足。故以待年樂生推移用之矣。上曰。社稷大祭不遠。提調前期進詣。點檢樂器。郞廳則臨時進詣。點火拭塵。而非但今番如此。永爲定式。可也。仍敎曰。有下敎事。便殿當召見。來待閤門外。命退。諸臣以次出。